

# Aktuális információk a 2025. évre

Szokásunkhoz híven idén is megküldjük a jövő évre vonatkozó aktuális információkat.

Kérjük figyelmesen olvassátok el, mert a tagdíjbélyeg, a verseny- és edzői engedély igénylésének módja teljes mértékben megváltozik!

**A 2025. évtől megszűnik az eddig használt összesítő adatlap, regisztrációs kártya- és edzői engedély igénylőlap is!**

Minden igénylést egy új, ***Karate összesített igénylőlapon*** kell benyújtani, amely formailag megegyezik az NSR rendszerbe szükséges adatszolgáltatáshoz kapcsolódó táblázattal. Ezzel nagy részben tudjuk csökkenteni az egyesületek adminisztratív terheit!

Az adatokat az új Karate Információs Rendszerben (KIR) fogjuk rögzíteni!

**TAGI KÖTELEZETTSÉGEK**

**NSR**

A sportról szóló 2004. évi. I. törvényben meghatározott kötelező adatszolgáltatásnak továbbra is a Nemzeti Sportinformációs Rendszer (NSR) adatbázisában kell eleget tenni.

**Egyesületeink többsége már sikeresen regisztrált!** Kérünk azon tagszervezeteinket, akik még nincsenek fent a rendszerben, az adatlapot mielőbb küldjék meg e-mailben az mksz@karete.hu címre.

*Melléklet csatolva: NSR Egyesületi regisztrációs lap*

Az egyesületi regisztrációt követően a sportolókat kell feltölteni a rendszerbe. Ehhez a csatolt adatlapot kell használni: a csillagozott / pirossal jelölt oszlopokat kell kitölteni, Adatigényeit tekintve megfelel az új *Karate összesített igénylőlapon* szereplő adatokkal, így egy kitöltött adatlappal minden adatszolgáltatás megoldottá válik!

*Melléklet csatolva: NSR\_Szemely\_betolto\_v25*

A versenyengedéllyel rendelkező sportolókat csak az MKSZ tudja az NSR rendszerbe feltölteni. A versenyengedélyek igénylése után az új *Karate összesített igénylőlap* benyújtása után ez automatikusan megtörténik, nem szükséges az egyesületeknek ehhez semmi plusz adatlapot benyújtani!

Összességében **az eddigi három nyomtatvány helyett** (kérőlapok és összesítő adatlap) **egy táblázat benyújtásával igényelhető lesz tagdíjbélyeg, verseny- és edzői engedély!**

*Melléklet csatolva: Karate összesített igénylőlap*

**Egyesületi éves tagdíj**

Összege **változatlanul** **bruttó 20.000 Ft**, melyet 2025. január 1. után, de legkésőbb február 28-ig kell befizetni. Az MKSZ alapszabálya alapján a **határidőn túli befizetők 30.000 Ft**-os emelt díjért érvényesíthetik éves tagságukat, a rendes közgyűlés dátumáig. Azon sportszervezeteket, amelyek a közgyűlésig sem fizetik be tagdíjukat, törli a Szövetség tagjainak sorából. Ebben az esetben újra kell kérni az egyesület felvételét, amelynek az **újrafelvételi regisztrációs díja: 50.000 Ft**.

**Budo Pass és tagdíjbélyeg**

**A Budo Pass ára változatlanul bruttó 5.000 Ft,** amelyben benne van a tagdíjbélyeg ára is. Tagkönyvet igényelni írásban, és csak tagdíjbélyeggel együtt lehet!A Budo Pass-ba az éves érvényesítési **tagdíjbélyeg ára sem változik, bruttó** **2000 Ft**-ba kerül. A sportolók részére 2025. január 1. után, legkésőbb március 31-ig, a versenyzőknek az első versenyen történő indulás előtt – a versenyengedélyek igénylésével együtt – kell a tagkönyvüket érvényesíteni.

A tagdíjbélyegeket a fent említett, és csatolt *Karate összesített adatlapon* kell benyújtani!

Az adatlap egy táblázat, amelyet szerkeszthető ( .xlsx ) formában kell megküldeni, nem kell aláírni, az e-mail cím, ahonnan érkezett, lesz az aláírása.

*Melléklet csatolva: Karate összesített igénylőlap*

**Versenyengedély**

**Ára változatlanul: bruttó 5.000 Ft/év.**

A soron kívül igényelt (elsőbbségi) engedélyek ára sem változik: bruttó 6.500 Ft/év.

**Igazolást az igénylésekről nem tudunk kiadni**, mert a hozzá tartozó biztosítás csak azután érvényes, hogy megtörtént a befizetésük és az új Karate Információs Rendszerben (KIR) rögzítésre kerültek a sportolók!

Beérkezési sorrendbentörténik **az engedélyek kiállításának ideje**, amely a beérkezés dátumátólszámított **30 nap**.A lejárat előtt legkésőbb 30 nappal juttassátok el a szövetségbe az igénylőlapokat, hogy a sportolók ne maradjanak biztosítás nélkül.

* **Csak az éves tagdíjfizetési kötelezettség teljesítésének igazolása után lehet a versenyengedélyeket igényelni!**
* Az új *Karate összesített igénylőlapon* kell benyújtani az igényeket. A táblázatot szerkeszthető formában ( . xlxs ) kell beküldeni! Nincs szükség a továbbiakban aláírt és lebélyegzett kérőlapokra!
* A táblázat mellé **fényképet is kell küldeni** az igénylő személyekről!
* Az új engedélyekhez tartozni fog egy egyedi **QR kód**, amely a telefon fényképezőjével lesz olvasható, és külön alkalmazás nélkül is megnyitható lesz okostelefonokkal (esetlegesen egy QR kód olvasó kell hozzá, ha nincs automatikusan telepítve a készüléken).
* A későn beérkezett igénylések időben történő kiállításáért nem tudunk felelősséget vállalni!

*Melléklet csatolva: Karate összesített igénylőlap*

**Edzői engedély**

Ára változatlanul: bruttó **7.000** **Ft**/év.

Az engedély szintén a *Karate összesített igénylőlapon* igényelhető.

**A végzettséget igazoló dokumentumot csak az első alkalommal beadott kérelem mellé szükséges csatolni**, az edzői engedélyek meghosszabbításának kérelme mellé nem szükséges. Az engedély kiállítása előtt ellenőrizzük azt is, hogy **a Sporttörvény 2024. évi módosításával kötelezővé tett évente kötelező Etika- és gyermekvédelmi továbbképzés**en részt vett-e az igénylő edző. Az Edzőtovábbképzésekről értesítünk Benneteket elektronikus levélben és a honlapon. **A karate sportágban az edzők kizárólagosan az engedély megléte esetén tevékenykedhetnek!**

**Ideiglenes edzői engedély**

Ára változatlanul: bruttó **7.000** **Ft**/év.

Igényelhető azon személyek részére, **akik még nem rendelkeznek edzői képesítéssel, de folyamatban van annak megszerzése**. Ebben az esetben **az engedély kérőlap mellé csatolják az oktatási intézmény által kiadott igazolást**, miszerint edzői oktatásban részesülnek.

*Melléklet csatolva: Karate összesített igénylőlap*

**MKSZ versenyeredmény igazolás igénylésének menete**

* emailen (mksz@karate.hu) az alábbi dokumentumok megadásával,
* valamint az elért eredmények okleveleinek másolatát (scannelve),
* vagy oklevél hiányában a versenyjegyzőkönyvet kell mellékelni.
* **Igazolásokhoz minta a honlapról is letölthető!**

2024-től a felsőoktatási intézmények saját hatáskörükben döntik el, hogy mely eredményeket fogadják el többletpontként. Ennek megfelelően a Magyar Karate Szakszövetség minden eredményt leigazol, kivéve a Diákolimpia eredményeit, mivel annak igazolására csak a Magyar Diáksport Szövetségnek van jogosultsága!

**Az intézményi sajátosságokról az érintett egyetemtől, főiskolától tudnak tájékoztatást kérni – elérhetőségüket**[**a meghirdetett képzések oldalain**](https://www.felvi.hu/felveteli/meghirdetesek_k)**találják:**

[**https://www.felvi.hu/felveteli/meghirdetesek\_k/!FFT\_Megjelenito\_K/intezmenyek**](https://www.felvi.hu/felveteli/meghirdetesek_k/%21FFT_Megjelenito_K/intezmenyek)

**Fontos!**
**Az igazolások kiállításának ideje 3 hét!**

Tájékoztatójuk elérhető: <https://www.diakolimpia.hu/felveteli-tobbletpontok/>

*Melléklet csatolva: MINTA felvételi többletpontokhoz eredmény igazolás*

*Melléklet csatolva: MINTA pályázat\_ösztöndíj versenyeredmény igazolás*

*Melléklet csatolva: Egyeni-tanrend-IGAZOLAS-MINTA-Egyetem*

**FIGYELEM! VÁLTOZÁS!**

A 2025. évtől kezdődően a Magyar Karate Szakszövetség által működtetett új, Karate Információs Rendszeren (KIR) keresztül lesznek kiállítva a verseny- és edzői engedélyek. A hozzájuk tartozó biztosítással kapcsolatban az alábbi tájékoztatást adjuk.

 I. A verseny- és edzői engedélyekhez tartozó biztosítást 2025. január 1-től a **Groupama Biztosító** szolgáltatja. A biztosítási feltételek a 2024. december 31-ig kiállított verseny- és edzői engedélyek tekintetében, azok érvényességi idejéig változatlanok maradnak, és az azokhoz tartozó biztosítások díja változatlan marad.

  II. A 2025. január 1-től kiváltott verseny- és edzői engedélyek és az ahhoz tartozó biztosítások tekintetében szélesebb körű szolgáltatásokat biztosítanak.  A biztosítások tekintetében változik a biztosítási események köre, azon szolgáltatások tekintetében magasabb biztosítási összeggel vehető igénybe szolgáltatás, amelyek bekövetkezése valószínűbb.

|  |  |
| --- | --- |
| ***Baleset-biztosítás***  | ***Biztosítási összeg***  |
| *Baleseti halál* | *500 000 Ft* |
| *Baleseti eredetű maradandó́ egészség károsodás 100%-os*  | *500 000 Ft* |
| *Baleseti eredetű maradandó egészség károsodás 1-99 %-os*  |  *arányos térítés*  |
| *Baleseti kórházi napi térítés**(önrész: 5 nap meghaladásos\*\*,**maximálisan térített napok száma: 120 nap)* |  *5 000 Ft* |
| *Csonttörés, csontrepedés* | *50 000Ft* |
| \*A biztosító a 100%-os baleseti rokkantság esetére szóló biztosítási összegből a rokkantságfokának megfelelő hányadot fizeti.\*\*Meghaladásos önrész esetén a biztosító az önrészt meghaladó esetekre visszamenőleg, azápolás első napjától térít. |  |

**Leigazolás/Átigazolás**

A sportolók regisztrálását, nyilvántartásba vételét az MKSZ Iroda végzi.

Az Igazolási-, Átigazolási Szabályzat kötelezően alkalmazandó minden, a karate sportágban a Magyar Karate Szakszövetség tagjaként regisztrált sportszervezetre (sportegyesület, sportvállalkozás), valamint azok tagjaira és azokkal sportszerződéses viszonyban álló személyekre, függetlenül attól, hogy mely stílusszervezet tagja az egyesület, ill. a sportoló.Versenyengedély kérelmet is csak az MKSZ hivatalos leigazolása, ill. átigazolása után tudunk elfogadni.

**A leigazolás hivatalos menete:**

A Budo Pass kitöltött, aláírt és lepecsételt *"Igazolás"* (29.o.)oldalának az MKSZ irodába való beküldésével kerül regisztrálásra minden sportoló. Amennyiben a sportoló sportszerződéssel rendelkezik, úgy azt a nyilvántartásba vételkor mellékelni kell.

Az igazolás érvényes, ha a sportoló érvényes tagsággal rendelkezik az egyesületben, vagy szerződéses kapcsolatban áll a sportvállalkozással, valamint az egyesület vagy sportvállalkozás MKSZ-beli tagsági viszonya is érvényes.

Ezek hiányában a sportoló nem tekinthető igazolt sportolónak!

**Az átigazolás menete:**

Csak valamely MKSZ-beli tagsággal rendelkező sportszervezetből ugyancsak MKSZ-beli tagsággal rendelkező másik sportszervezetbe történhet az átigazolás. Azon sportoló jogosult átigazolásra, aki érvényes igazolással rendelkezik, egyébként az igazolás szabályait kell alkalmazni. **Átigazolni csak átigazolási időszakban lehetséges!**

**Átigazolási időszakok: január 1-31. valamint június 1-augusztus 31.**

Az átigazolás csak a megfelelő iratok csatolása esetén történhet, azaz:

1. Átigazolási Kérelem 3 eredeti példányban,
2. Budo Pass,
3. valamint az **átigazolási díj** megfizetése, amely **20.000 Ft** (és amennyiben van: nevelési költségtérítés).

Az átigazolás díja **Amatőr Sportszerződés** megléte esetén:

|  |  |  |
| --- | --- | --- |
| Korosztály | Összeg | Megjegyzés |
| Ifi | 250.000 FT.- | legalább 4 éves tagságot követően, 2 év után az összeg 50%3 év után az összeg 75% |
| Kadet | 500.000 Ft.- |  |
| Junior | 650.000 Ft.-  |  |
| U21 | 800.000 Ft.-  |  |
| Felnőtt | 950.000 Ft.- |  |
| Nevelési költségtérítés | 80% |  |
| Átigazolási díj | 20% |  |

**Európa- Világbajnokságon, Világjátékokon vagy egyéb világversenyen érmet szerzett sportolók 2x szorzóval, olimpián érmet szerzett sportoló 5x szorzóval rendelkezik.**

Az amatőr sportszerződés minta az MKSZ honlapjáról letölthető.

Szerződéssel nem rendelkező sportolók esetében minden átigazolás alkalmával 20.000.- Ft átigazolási díjat kell az MKSZ-nek fizetni. A díjat a fogadó egyesület köteles megfizetni.

Különös méltánylást érdemlő esetben, külön benyújtott kérelemre, az Átigazolási Bizottság elnöke méltányosságból, saját hatáskörben engedélyezheti mérsékelt átigazolási díj fizetését. A mérsékelt átigazolási díj összege: 10.000.- Ft sportolónként.

Lehetőség van **csoportos átigazolás**ra, amennyiben **minden** alábbi feltételek teljesül:

1. **legalább** **10 fő,**
2. **egy adott egyesületből,**
3. **egyszerre, egy időben,**
4. **ugyanazon másik egyesületbe** igazol át.

A csoportos átigazolás díja 5.000.- Ft / sportoló.

A kedvezményes és díjmentes átigazolás eseteit az **Igazolási- és Átigazolási szabályzat** részletesen tartalmazza, mely az MKSZ honlapjáról letölthető.

*Melléklet csatolva: Átigazolási kérelem*

Postázás

A postai úton kézbesített **tagkönyveket** darabszámtól függően **ajánlottan, elsőbbségivel**, vagy csomagként az **egyesületnek számlázott postaköltséggel** küldjük.

Fontos, hogy a postai és banki átutalásokon szerepeljen a **sportszervezet bejegyzési neve és címe**. E nélkül nem tudjuk beazonosítani a befizetéshez tartozó egyesületet. **A „KÖZLEMÉNY” rovatban legyen feltüntetve az egyesület neve** **és a Szövetség által kiállított számla vagy díjbekérő sorszáma!**

**Kérünk mindenkit, hogy megrendelést követően fizessen!**

A postaköltségek az alábbiak szerint kerülnek számlázásra:

1-5 db-ig 1.200 Ft

5-10db-ig 1.800 Ft

10-20 db-ig 2.200 Ft

20-50 db-ig 2.500 Ft

50 db felett 3.000 Ft

**DAN regisztráció**

Lehetőség van a megszerzett **dan fokozatok regisztráció**jára, melynek díjai:

1. dan 7.000- Ft

2. dan 6.000- Ft

3. dan 5.000- Ft

4. dan 4.000- Ft

5. dan 3.000- Ft

6-10. dan 2.000- Ft

**A regisztráció a kérelmet kitöltve, a dan diploma másolatával együtt beadva/beküldve, elbírálás után történik.** A Dan regisztrációval rendelkezők listáját folyamatosan töltjük a honlapra: <http://www.karate.hu/Hirek/Az-MKSZ-danosainak-listaja>

#### Melléklet csatolva: Dan regisztrációs kérelem

**Edzéshelyszínek**

Egy már korábban megfogalmazott kiemelt célunk, hogy az országosan elérhető karate edzés lehetőségeket a szövetség honlapján közzé tegyük, ezzel segítve az egyesületi toborzásokat, és az érdeklődők számára az edzés helyszínek megtalálását.

Kérjük együttműködéseteket abban, hogy a mellékelt adategyeztető nyilatkozatot kitöltve minden adattal küldjétek vissza nekünk. Az egyesületi adatokat abban az esetben tudjuk a honlapon megjeleníteni, amennyiben hozzájárultok, ehhez egy mondatban kérjük nyilatkozzatok igennel vagy nemmel a visszaküldött levélben.

A szolgáltatott adatokat hivatalos elérhetőségként rögzítjük, mely az alapszabály szerinti - esetleges - online ülésekhez kötelező, illetve a mindennapos kommunikáció elősegítését szolgálja.

#### Melléklet csatolva: Nyilatkozat edzéshelyszínek

Honlap:

* [**www.karate.hu**](http://www.karate.hu)
* A Magyar Karate Szakszövetség hivatalos honlapja megújult, ahol továbbra is megtaláljátok a friss híreket, információkat, és az aktuális pályázatokat is.
* Felhívjuk mindenki figyelmét, hogy a honlapról minden fontos nyomtatvány letölthető a **„Dokumentumok”** címszó alatt.

***Kérünk Benneteket, ha valakinek változik bármely adata vagy elérhetősége arról írásos formában informálja a szövetséget!***

Bankszámlaszámok:

Kérünk Titeket, hogy kizárólag a megadott **OTP Banknál** vezetett számlákra utaljatok!

* **Forint számla: 11784009-20603485** (ide kell utalni a tagi befizetéseket)
* Euro számla: 11763842-00355881 (csak speciális esetekben, pl. nevezés)
* IBAN: HU02 1176 3842 0035 5881
* SWIFT: OTPVHUHB

Utaláskor minden esetben tüntessétek fel az **Egyesület nevét és hogy mit fizetett,** vagy ha van, **a díjbekérő/számla sorszámát!**

E-mailben vagy postán leadott kérések esetén, amennyiben nem történt még meg az átutalás, díjbekérőt fogunk küldeni, amin a számlához hasonlóan szerepelni fog a megrendelt termék és a fizetendő összeg.

**GDPR**

2018. május 25-ével alkalmazni kell az Európai Unió 2016/679 számú általános adatvédelmi rendeletét, a General Data Protect Regulation-t (a továbbiakban GDPR, vagy Rendelet). Az MKSZ a Rendelet értelmében adatkezelőnek minősül, a Rendelet szabályozása az MKSZ által kezelt személyes adatok vonatkozásában is alkalmazandó. **A GDPR nyilatkozatot minden egyéni tagnak ki kell töltenie!**

*Mellékletek csatolva: MKSZ GDPR nyilatkozat egyoldalas*

**Az iroda az ünnepek alatt** és január első napjaiban (december 21. - január 2.) **zárva tart.**

Budapest, 2024. december 18.



Dr. Mészáros János József

## A Magyar Karate Szakszövetség elnöke

1 %

KEDVES KARATE SPORTBARÁTOK!

Kérem, hogy személyi jövedelemadója 1 %-nak felajánlásával támogassa a Magyar Karate Szakszövetséget.

Adószámunk:

18170469 - 2 - 42

Köszönettel,

Dr. Mészáros János József elnök